Vertragings op N1 in Pta nadat bakkie uitbrand | Netwerk24
11 Januarie 2019 16:50
Pretoriase motoriste moet hulle staal vir groot vertragings op die N1-snelweg nadat twee bane in ’n noordelike rigting Vrydagmiddag gesluit moes word weens ’n bakkie wat aan die brand geslaan het.
Die voorval het omstreeks 14:00 gebeur tussen die Garsfontein- en Lynnwood-afrit.
Volgens sr.supt. Isaac Mahamba, woordvoerder vir die Tshwane-metropolisie, het die bakkie chemikalieë vervoer.
Geen ander voertuig was in die voorval betrokke nie.
Shawn Herbst, Netcare911-woordvoerder, sê die bestuurder het glo beheer oor die bakkie verloor.
“Die bakkie het omgeslaan en olie gemors, wat aan die brand geslaan het,” sê Herbst.
Mahamba sê die bakkie het heeltemal uitgebrand.
“Die brand is in bedwang gebring, maar die bane bly gesluit totdat die ondersoek afgehandel is,” sê hy.
Na verneem word, het die drie insittendes van die bakkie van die toneel gevlug.
Die bane bly gesluit tot verdere kennisgewing en motoriste word aangeraai om alternatiewe roetes te neem.
Enigiemand met inligting oor die voorval, kan dit by hul naaste polisiekantoor aanmeld.